**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Απριλίου 2018, ημέρα Τετάρτη και ώρα 12:20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κ.τ.Β., σχετικά με τη συνεργασία Ελλάδας και Ινδίας στον αγροτικό τομέα.

Στη συνεδρίαση παρέστησαν ο Υπουργός Γεωργίας της Ινδίας, κ. Gajendra Singh Shekhawat, η Πρέσβης της Ινδίας, κυρία Shamma Jain, ο Γενικός Διευθυντής του Υπουργείου Γεωργίας της Ινδίας, Dr. Tarsem Chand, ο Διπλωματικός Σύμβουλος του Υπουργείου Γεωργίας, Mr. Rajnish Dev Burman και ο Β΄ Γραμματέας για θέματα εμπορίου της Πρεσβείας της Ινδίας, Mr. Gopal Ram.

Επίσης,παρέστησαν ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου, ο Αναπληρωτής Υπουργός Αγροτικής Ανάπτυξης και Τροφίμων, κ. Ιωάννης Τσιρώνης, ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Ριζούλης Ανδρέας, Συρμαλένιος Νικόλαος, Μουσταφά Μουσταφά, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Μωραΐτης Νικόλαος, Λαζαρίδης Γεώργιος, Γεωργιάδης Μάριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Έχουμε την τιμή σήμερα να υποδεχτούμε τον Ινδό Υπουργό Γεωργίας, καθώς και αντιπροσωπεία από τη Πρεσβεία της Ινδίας, τον Υπουργό Γεωργίας, ο οποίος εκπροσωπεί τη χώρα του και το λαό του στην επίσημη επίσκεψη στη χώρα μας. Καλωσήρθατε. Οι λαοί μας, λαοί με αρχαία ιστορία και οι δύο, έχουν κοινές επαφές από τα αρχαία χρόνια, από τότε που ο Μέγας Αλέξανδρος συνάντησε το Βασιλιά Πώρο. Οι σχέσεις συνεχίστηκαν ακόμα και τον 19ο αιώνα επί της Βρετανικής αποικιοκρατικής αυτοκρατορίας, όταν ελληνικοί εμπορικοί οίκοι είχαν υποκαταστήματα στην Βομβάη, όπου σημαντικοί Έλληνες των γραμμάτων, όπως ο Αργύρης Εφταλιώτης, ο Αλέξανδρος Πάλλης, εργάζονταν. Ανάμνηση των σχέσεων αυτών είναι και σήμερα μεγάλη ινδική εταιρεία στον τομέα των αγροχημικών και φυτοπροστατευτικών προϊόντων.

Σήμερα, οι διμερείς σχέσεις μεταξύ των δύο χωρών είναι πολύ καλές και παρουσιάζουν διαχρονικά σταθερή πρόοδο. Σ’ αυτό το σημείο θα ήθελα να εξάρω τη σταθερή και συνεπή θέση και υποστήριξη της Ινδίας στην κατεύθυνση δίκαιης και βιώσιμης λύσης για το Κυπριακό ζήτημα.

Οι οικονομικές σχέσεις εξελίσσονται σταθερά τα τελευταία χρόνια. Βέβαια, υπάρχει σημαντικό περιθώριο βελτίωσης. Μεγάλη ώθηση στη βελτίωση εμπορικών σχέσεων μπορεί να δώσει η αποδοχή, εκ μέρους της Ινδίας, της πρότασης να αναδειχθεί ως τιμώμενη χώρα στη Διεθνή Έκθεση Θεσσαλονίκης το 2019.

Πέρα από αυτό, υπάρχουν προοπτικές ανάπτυξης δυναμικής συνεργασίας σε πολλούς τομείς, όπως στους τομείς τουρισμού, ναυτιλίας, ενέργειας, βιομηχανίας, γεωργίας, τυποποίησης και πιστοποίησης κατασκευών υποδομών με την υπογραφή συμφωνιών ή την υλοποίηση των αντίστοιχων μνημονίων συνεργασίας.

Η Ελληνοινδική οικονομική συνεργασία μπορεί να αναπτυχθεί και να μειώσει το ελλειμματικό εμπορικό ισοζύγιο σε βάρος της Ελλάδας με τη δραστηριοποίηση ινδικών και ελληνικών επιχειρήσεων, αλλά και την επενδυτική δραστηριότητα σε τομείς υψηλού ενδιαφέροντος, όπως οι κατασκευές, έργα υποδομών και οικιστικών προγραμμάτων μέσω δημόσιων διαγωνισμών, ΑΠΕ, στη βάση των προτεραιοτήτων του 12ου 5ετούς προγράμματος της Ινδίας στον τομέα ενέργειας, στα τρόφιμα και ποτά μέσα στο πνεύμα ιδιαίτερης σημασίας στην προστασία των προϊόντων γεωγραφικών ενδείξεων στο πλαίσιο μελλοντικής συμφωνίας ελεύθερου εμπορίου Ε.Ε. και Ινδίας. Συνεργασία και στον τουρισμό με την ανάδειξη τουριστικού προϊόντος υψηλής ποιότητας με πλούσιο ιστορικό πολιτιστικό περιεχόμενο και υποδομές.

Για άλλη μία φορά, κ. Υπουργέ, σας καλωσορίζουμε στη Βουλή των Ελλήνων, στην Επιτροπή Παραγωγής και Εμπορίου. Είμαστε ιδιαίτερα χαρούμενοι που είστε εδώ. Το λόγο έχει ο κ. Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κύριε Υπουργέ, σας ευχαριστούμε για ακόμη μία φορά για την πρωτοβουλία σας να επισκεφτείτε την Ελλάδα. Είναι πραγματικά μεγάλη τιμή για μας που σας έχουμε σήμερα εδώ κοντά μας. Τόσο εσείς οι Ινδοί, όσο κι εμείς οι Έλληνες έχουμε την τύχη, αλλά και την ευθύνη να εκπροσωπούμε δύο από τους αρχαιότερους πολιτισμούς, μια αδιάκοπη γλωσσική οικονομική και πολιτισμική συνέχεια μέσα στο χρόνο.

Θα μπορούσαμε να πούμε πολλά για την προσφορά των χωρών μας στην οικουμένη. Θα σταθώ σε μία οικουμενική προσωπικότητα δική σας, τον Gandy που η συνεισφορά του επηρέασε καθοριστικά θα έλεγα τον τρόπο σκέψης σε όλο τον πλανήτη. Φυσικά, δεν μπορούμε να ζούμε με αναμνήσεις και αναφορές στο παρελθόν. Οφείλουμε νομίζω και αυτό κάνουμε, τόσο εσείς όσο και εμείς, να αξιοποιήσουμε τον πολιτισμό στο σύγχρονο κόσμο για το καλό και την ευημερία των λαών μας, του Ινδικού και του Ελληνικού.

Και έρχομαι στα τωρινά. Σήμερα, η Ινδία είναι μια χώρα που έχει μπει δυναμικά στη διεθνή σκηνή με τεράστιες επιδόσεις στον οικονομικό και επιστημονικό τομέα. Την ίδια ώρα, η Ελλάδα βγαίνει από μια οικονομική κρίση που ταλαιπώρησε για πολλά χρόνια το λαό της και ανοίγει νέους δρόμους στην οικονομία και στην ανάπτυξη. Η αγροτική μας οικονομία έχει μπει από την πολιτική ηγεσία και τον επιχειρηματικό κόσμο στην κορυφή της πολιτικής και οικονομικής ατζέντας. Τα προϊόντα που παράγουμε είναι υψηλής θρεπτικής και υγιεινής αξίας και περιζήτητα στον κόσμο.

Γνωρίζουμε καλά, ότι και εσείς έχετε τεράστια εμπειρία στον αγροτικό τομέα, τόσο σε παραγωγικό όσο και επιστημονικό επίπεδο. Άρα λοιπόν, μπορούμε να βρούμε πολύ περισσότερους κοινούς τρόπους συνεργασίας από τους υπάρχοντες. Όπως σας είπα και στην συνάντηση που είχαμε πριν λίγη ώρα στο Υπουργείο, πρέπει να ξαναπιάσουμε το νήμα εκεί που σταμάτησε να ξετυλίγεται και αναφέρομαι ιδιαίτερα, στο μνημόνιο συνεργασίας στον αγροτικό τομέα, το οποίο είχαμε υπογράψει το 2002, σήμερα έχει μείνει μόνο στα χαρτιά, οφείλουμε λοιπόν στη σημερινή μας συνάντηση να προχωρήσουμε στην επικαιροποίησή του.

Να δούμε λοιπόν, τις νέες προοπτικές συνεργασίας που διαμορφώνονται στον αγροτικό και διατροφικό τομέα και μας επιτρέπουν να αισιοδοξούμε για καλύτερες μέρες. Είναι πολύ ενθαρρυντικό για εμάς, το ότι σήμερα τα ελληνικά τρόφιμα αποτελούν στην Ινδία από μόνα τους brand name και αυτό το οφείλουν κυρίως στην αποδοχή που έχει εκ μέρους των καταναλωτών συμπατριωτών σας η ελληνική διατροφή. Δεν θέλω να σταθώ σε επιμέρους αναφορές, εξάλλου τα είπαμε πριν από λίγο στο Υπουργείο, θα τα πούμε αύριο στις επιχειρήσεις που θα επισκεφτούμε και στις συναντήσεις που θα έχουμε με επιχειρηματίες του χώρου.

Θέλω, πριν κλείσω, μια αναφορά στην Ε.Ε.. Εμείς, ως μέλη της, είμαστε υποχρεωμένοι να τηρούμε τις υποχρεώσεις που μας επιβάλλει, όχι μόνο για τις συναλλαγές με τις άλλες χώρες της Ε.Ε., αλλά και με τις τρίτες χώρες με τις οποίες έχει συνάψει εμπορικές συμφωνίες.

Είχατε ξεκινήσει, πριν πολλά χρόνια σχετικές συζητήσεις, κάπου έμειναν, «κόλλησαν» στη διαδρομή. Φρονώ ότι είναι η κατάλληλη στιγμή να αρχίσουν ξανά οι συζητήσεις, πόσο μάλλον αυτή την περίοδο που η Ευρωπαϊκή Επιτροπή έχει δείξει ένα έντονο ενδιαφέρον προς αυτές τις κατευθύνσεις. Εμείς από τη δική μας πλευρά είμαστε και μπορούμε να σας βοηθήσουμε προς αυτή την κατεύθυνση.

Εξάλλου, φαίνεται ότι οι σχέσεις τόσο με τη χώρα μας όσο και με την Ε.Ε. διευρύνονται, διότι η επίσκεψη που πριν από λίγο ανακοινώσατε στον Πρόεδρο της Βουλής, ότι μελλοντικά θα μας επισκεφτεί ο Πρόεδρος της χώρας σας, όπως και είναι γνωστό ότι θα υπάρξει πολύ σύντομα επίσκεψη ομιλία του Προέδρου σας στο Ευρωπαϊκό Κοινοβούλιο, είναι κάτι που δείχνει την θέληση που έχετε προς αυτή την κατεύθυνση. Κλείνοντας και πάλι σας καλωσορίζω θερμά με τη βεβαιότητα ότι η παραμονή σας εδώ θα είναι δημιουργική για το καλό των δύο χωρών και βεβαίως, πρωτίστως, των λαών μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε κύριε Υπουργέ. Το λόγο έχει ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Κύριε Υπουργέ, σας καλωσορίζω και εγώ με χαρά στη χώρα μας και θεωρώ ότι η επίσκεψή σας θα δώσει μία σημαντική ώθηση στις ήδη άριστες Ελληνοϊνδικές σχέσεις. Κύριοι συνάδελφοι, η Ινδία δεν είναι μόνο ένας από τους μεγάλους αρχαίους πολιτισμούς, είναι σήμερα μία από τις παγκόσμιες δυνάμεις με ιδιαίτερο βάρος τόσο στη πολιτική, όσο και στην οικονομία. Πρωταγωνίστρια στη διεθνή σκηνή, στο πλαίσιο του κινήματος των αδεσμεύτων, η μεγαλύτερη δημοκρατία της υφηλίου και ταυτόχρονα, υπό την ηγεσία του Μόντι, η ταχύτερα αναπτυσσόμενη οικονομία του πλανήτη.

Στο πλαίσιο της πολυδιάστατης εξωτερικής μας πολιτικής και της πολυδιάστατης οικονομικής διπλωματίας, η Ινδία είναι στο επίκεντρο της προσοχής μας. Το Νοέμβριο του 2016 είχα την τιμή να συμπροεδρεύω με την Ινδή ομόλογό μου, της μεικτής Διυπουργικής Επιτροπής των δύο χωρών στο Δελχί και ένα χρόνο ακριβώς μετά, τον Νοέμβριο του 2017, πραγματοποίησε ιδιαίτερα επιτυχή επίσκεψη στην Ινδία ο Υπουργός Εξωτερικών, ο κ. Κοτζιάς.

Είναι μια ιδιαίτερα καλή στιγμή για την ανάπτυξη των διμερών οικονομικών σχέσεων γιατί υπό την ηγεσία του Προέδρου Μόντι, η Ινδία ανοίγεται ακόμη περισσότερο στο κόσμο, ενισχύει την εξωστρέφειά της και εμείς, βγαίνοντας από την κρίση θέλουμε να στηρίξουμε το νέο παραγωγικό μας μοντέλο, ακριβώς στην εξωστρέφεια, στη δυνατότητα των ποιοτικών μας προϊόντων και υπηρεσιών να βρουν νέες αγορές.

 Εκτός από τα αγροτικά προϊόντα, για τα οποία μίλησε ο κ. Αποστόλου, ο τουρισμός, η ναυτιλία, οι ανανεώσιμες πηγές ενέργειας, αποτελούν προνομιακές κατευθύνσεις για την ανάπτυξη της συνεργασίας μας και ελπίζω ότι εφόσον η Ινδία είναι τιμώμενη χώρα, στη Διεθνή Έκθεση Θεσσαλονίκης θα μπορέσουμε να δώσουμε σημαντική ώθηση σε όλους αυτούς τους τομείς. Και με αυτές τις σκέψεις, θα ήθελα για μια ακόμα φορά να καλωσορίσω τον Υπουργό και την Ινδή Πρέσβη, που μας τιμά με την παρουσία της και να εκφράσω την βεβαιότητα ότι και το υπόλοιπο του προγράμματός σας θα είναι παραγωγικό, αμοιβαία επωφελές και για τις δύο χώρες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Υπουργός Γεωργίας της Ινδίας.

GAJENDRA SINGH SHEKHAHAWAT (Υπουργός Γεωργίας): Ευχαριστώ πολύ, εξοχότητες.

Ευχαριστώ πάρα πολύ τη θερμή φιλοξενία προς εμένα και την αντιπροσωπεία μου. Είμαι, πραγματικά, ιδιαιτέρως χαρούμενος, που επισκέπτομαι την όμορφη χώρα σας. Όντως, όπως ειπώθηκε νωρίτερα, οι σχέσεις ανάμεσα στην Ινδία και την Ελλάδα είναι αρχαίες και οι σχέσεις σε διαφορετικούς τομείς εργασίας έχουν ενισχυθεί και, βεβαίως, υπάρχουν περισσότερες δυνατότητες ενίσχυσής τους. Η πολυπληθέστερη και η αρχαιότερη δημοκρατία του κόσμου. Υπήρξαν ανέκαθεν πολύ κοντά από τα αρχαία χρόνια. Είναι κατά κάποιο τρόπο φυσικές φιλίες, οι οποίες ενώνονται από την ίδια τους τη φύση και η συνεργασία τους υπάρχει και ενισχύεται, ιδιαίτερα, σε εποχές όπου η βία, δυστυχώς, κυριαρχεί ανά τον κόσμο.

Η δημοκρατία αποτελεί, πραγματικά, σημαντικότατο ζητούμενο και κυρίαρχο χαρακτηριστικό και στις δύο χώρες. Επιθυμούμε και δεσμευόμαστε στην περαιτέρω ενίσχυση των εμπορικών και επενδυτικών σχέσεων με την Ελλάδα. Υπήρξαν σημαντικές ανταλλαγές επισκέψεων στο παρελθόν ανάμεσα στις δύο χώρες σε επίπεδο Υπουργών. Θυμάμαι με ιδιαίτερη χαρά την επίσκεψη του Υπουργού Εξωτερικών κ. Κοτζιά, που έλαβε χώρα πέρυσι, καθώς επίσης και την επίσκεψη αντιπροσωπείας και του Υπουργού Αμύνης της Ελλάδας, που έλαβε χώρα το 2015. Βεβαίως, δεν ξεχνώ την επίσκεψη του Υπουργού κ. Κατρούγκαλου - Υφυπουργού Εξωτερικών τότε - στη χώρα μας, κατά τη διάρκεια της οποίας αλλάξαμε σημαντικές απόψεις σε θέματα πολυμερών και, βεβαίως, διμερών σχέσεων.

Βεβαίως, όπως ήδη έχει ειπωθεί είναι η κατάλληλη στιγμή και να ενισχύσουμε περαιτέρω τη συνεργασία μας και να συσφίξουμε περαιτέρω τις σχέσεις μας και, πραγματικά, προσμένουμε την επίσκεψη Ινδού Προέδρου στην Ελλάδα. Μια επίσκεψη που θα αποτελέσει σημαντικότατη ευκαιρία περαιτέρω ενίσχυσης των διμερών σχέσεων μας. Το θέμα αυτό της ενίσχυσης των διμερών σχέσεων παραμένει υψηλά στις προτεραιότητες της Κυβέρνησής μας.

Εξοχότητες, όπως ήδη αναφέρθηκε πολλάκις και από τον Υφυπουργό Εξωτερικών, η Ινδία, όντως, αποτελεί την ταχύτερα εξελισσόμενη οικονομία του πλανήτη. Στόχος της Ινδίας είναι η περαιτέρω ενίσχυση του ρόλου αυτού και η επίτευξη σημαντικών στόχων σε εμπορικό και επενδυτικό επίπεδο εντός του 2025. Η Ινδία έχει προωθήσει πληθώρα οικονομικών μεταρρυθμίσεων σε σημαντικότατους τομείς.

Υπήρξε απελευθέρωση σε πολλά επίπεδα της αγοράς, όπως στον τομέα της άμυνας, στον τομέα της ψηφιοποίησης, στον τομέα της φορολογίας υπήρξαν σημαντικές φορολογικές μεταρρυθμίσεις. Όλα αυτά έγιναν, προκειμένου να ενισχυθεί περαιτέρω το άνοιγμα και η εξωστρέφεια της ινδικής οικονομίας υπό την ηγεσία του αξιότιμους Υπουργό Οικονομίας της Ινδίας.

Όντως, όπως ήδη ελέχθη σε σημαντικούς τομείς όπως το τομέα της ναυτιλίας, τον φαρμακευτικό τομέα, τον τομέα της ενέργειας και, κυρίως, των τομέα των ανανεώσιμων πηγών ενεργείας, τον τομέα των υποδομών, των κατασκευών και της γεωργίας υπάρχουν σημαντικότατες δυνατότητες για περαιτέρω εξέλιξη. Οι ελληνικές επιχειρήσεις μπορούν, πραγματικά, να αδράξουν τις ευκαιρίες που η τρέχουσα περίοδος προσφέρει στην Ινδία. Το ευνοϊκό αυτό κλίμα που έχει δημιουργηθεί σε επίπεδο εμπορίου και επενδύσεων, καθώς επίσης και τις τρέχουσες πρωτοβουλίες που προωθεί η Κυβέρνηση της Ινδίας και να προωθήσουν τα προϊόντα τους στην Ινδία, κυρίως, στον τομέα της τεχνολογίας. Η Ε.Ε. είναι σημαντικότατος εταίρος σε επίπεδο εμπορίου για την Ινδία και βρίσκονται σε εξέλιξη σημαντικές συζητήσεις γύρω από το θέμα αυτό.

Κυρίες και κύριοι, η Ελλάδα και η Ινδία συμμερίζονται κοινές απόψεις σε μείζονα θέματα ανά τον κόσμο. Ενστερνίζονται απόψεις σε επίπεδο μεταρρυθμίσεων στα Ηνωμένα Έθνη, σε επίπεδο καταπολέμησης της τρομοκρατίας, σε επίπεδο βιώσιμης ανάπτυξης, κλιματολογικών αλλαγών και κλίματος εν γένει, σε επίπεδο ενέργειας και ασφαλείας στον τομέα της ενέργειας.

Κυρίες και κύριοι, η Ινδία και η Ελλάδα θα έχουν κοινούς στόχους αναφορικά με τις απαραίτητες μεταρρυθμίσεις και την απαραίτητη διεύρυνση του Συμβουλίου Ασφαλείας των Ηνωμένων Εθνών και, πραγματικά, εκτιμούμε ιδιαιτέρως την υποστήριξη της Ελλάδας προς την Ινδία για τη σταθεροποίηση της συμμετοχής της στο Συμβούλιο Ασφαλείας για να καταστεί δηλαδή η συμμετοχή της μόνιμη.

Ευχαριστούμε από καρδιάς την Ελλάδα για την πολύτιμη υποστήριξή της για τη συμμετοχή της Ινδίας στο MTCR, στο καθεστώς ελέγχου τεχνολογίας πυραύλων, η Συμφωνία του Βάσεναρ και στην ομάδα Αυστραλίας. Ευελπιστούμε, βεβαίως, ότι θα εξακολουθήσει, να υπάρχει αμέριστη και σημαντική υποστήριξη της Ελλάδας προς την Ινδία για τη συμμετοχή της στο NSG.

Κυρίες και κύριοι εκπρόσωποι του ελληνικού κοινοβουλίου, σας ευχαριστώ για μια ακόμη φορά για την εξαιρετική αυτή ευκαιρία διάδρασης και ανταλλαγής απόψεων. Όπως ήδη γνωρίζετε και ακούσατε, είχα τη χαρά και την ευκαιρία να συνομιλήσω με τον Υπουργό Αγροτικής Ανάπτυξης και την αντιπροσωπεία του για σημαντικότατα θέματα και για τις δύο χώρες. Συμφωνήσαμε και οι δύο να επανεκκινήσουμε και να δώσουμε νέα ώθηση στη συνεργασία μας στον τομέα των τροφίμων. Η Ινδία όπως γνωρίζετε, είναι σημαντικότατη παραγωγός τροφίμων ανά τον κόσμο και από μια χώρα ελλείμματος στον τομέα τροφίμων, έχει καταστεί μια χώρα πλεονάσματος στον τομέα των τροφίμων.

Είναι ιδιαίτερη χαρά και τιμή μου, να σας ενημερώσω ότι η Ινδία αποτελεί τη σημαντικότερη και μεγαλύτερη παραγωγό σιτηρών ανά τον κόσμο, τη δεύτερη μεγαλύτερη παραγωγό χώρα φρούτων και λαχανικών, τη μεγαλύτερη παραγωγό γάλακτος και γαλακτοκομικών προϊόντων, αβγών και πουλερικών. Επίσης, είναι μεγαλύτερη και σημαντικότερη εξαγωγός χώρα στον τομέα του κρέατος και των θαλασσινών. Έχουμε, λοιπόν, επιτύχει σημαντικότατη πρόοδο στον τομέα της γεωργίας, παρά το ότι είμαστε η δεύτερη πολυπληθέστερη χώρα στον πλανήτη. Καταφέραμε, όπως είπα νωρίτερα, από μια χώρα ελλείμματος να καταστούμε χώρα πλεονάσματος στο διατροφικό τομέα.

Επιτρέψτε μου, επίσης, να σας ενημερώσω ότι η χώρα μας είναι από τις μεγαλύτερες εξαγωγούς μελιού ανά τον κόσμο και βεβαίως, από τις σημαντικότερες παραγωγούς μπανάνας. Για μια ακόμη φορά, επιτρέψτε μου να σας ευχαριστήσω για την εξαιρετική αυτή ευκαιρία ανταλλαγής απόψεων και συνεργασίας. Ευελπιστώ και εγώ και η αντιπροσωπεία μου, πραγματικά, ότι η συνεργασία μας θα ενισχυθεί περαιτέρω σε επίπεδο εμπορίου και επενδύσεων και ότι τα τρέχοντα 500 εκατομμύρια αμερικανικά δολάρια ετησίως, από τις συναλλαγές μας και από την εμπορική μας σχέση, θα μπορέσουν πολύ άμεσα να αυξηθούν περαιτέρω. Για μια ακόμη φορά σας ευχαριστώ από καρδιάς για τη θερμότατη φιλοξενία σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς, κ. Gajendra Singh Shekhawat. Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Αξιότιμε Υπουργέ Γεωργίας της Ινδίας, κ. Gajendra Singh Shekhawat, έχω την τιμή να σας καλωσορίσω στο ελληνικό κοινοβούλιο εκ μέρους της κοινοβουλευτικής ομάδας του ΣΥΡΙΖΑ.

Οι σχέσεις των δύο χωρών μας κινούν πάρα πολλά χρόνια πίσω, από όταν ο Μέγας Αλέξανδρος και στη συνέχεια ο Πάτροκλος, ξεκίνησαν από την Ελλάδα και δημιούργησαν τον πρώτο εμπορικό δρόμο μεταξύ ανατολής και δύσης. Αυτός ο δρόμος συνεχίζεται και σήμερα να είναι ένας δρόμος εμπορίου, αλλά και συνάμα πολιτισμού και επιστημών. Αυτόν τον δρόμο της εμπορικής συνεργασίας, οφείλουμε να αναπτύξουμε και να στηρίξουμε και επί των ημερών μας. Ωστόσο, δεν μπορώ να μην αναφερθώ στους κινδύνους αυτής της νέας διαφοράς πραγματικότητας από τις αυξημένες πολεμικές συγκρούσεις και την αποσταθεροποίηση στη Συρία. Οφείλουμε, λοιπόν, όλοι να συμβάλουμε στην ειρήνευση της περιοχής.

Οι χώρες μας έχουν σημαντικές ανταλλαγές - εξαγωγές, η μια στην άλλη, αγροτικών προϊόντων. Η χώρα μας εξάγει στη χώρα σας φυσικές ίνες, όπως το μαλλί και το βαμβάκι και τα καπνά, ενώ εισάγει παρασκευάσματα ψαριών, ψάρια, σουπιές, καλαμάρια και γαρίδες. Η συνεργασία αυτή μπορεί να επεκταθεί και σε άλλα αγροτικά προϊόντα αναγνωρισμένης αξίας για την ανθρώπινη διατροφή, όπως είναι το ελαιόλαδο, η ελληνική φέτα και τα φαρμακευτικά προϊόντα. Είναι προφανές, ότι αν κάποιος ήθελε να αναφερθεί στο βασικό ανταγωνιστικό πλεονέκτημα για τα ελληνικά προϊόντα, αυτό είναι η ποιότητα και όχι η ποσότητα. Ο συνδυασμός της πιστοποιημένης ποιότητας μέσω του ευρωπαϊκού συστήματος και των υψηλών προδιαγραφών ασφαλείας, καθιστά τα ελληνικά προϊόντα αναμφισβήτητης ποιοτικής αξίας.

Πιο συγκεκριμένα, για τη διάσημη ελληνική φέτα, η οποία παρασκευάζεται αποκλειστικά από ελληνικό αιγοπρόβειο και μόνο γάλα, στις διαπραγματεύσεις για τη σύναψη συμφωνίας μεταξύ των δύο χωρών μας, στη συμφωνία ελεύθερου εμπορίου, θα πρέπει η αξία της ελληνικής φέτας να προστατευθεί.

Τελειώνοντας, είμαι βέβαιος ότι τα περιθώρια των εμπορικών συναλλαγών των χωρών μας μπορούν να διευρυνθούν εντυπωσιακά και βέβαια, να βρεθούν επωφελείς λύσεις για τους δύο λαούς των χωρών μας. Είμαι βέβαιος, ότι μας περιμένει σκληρή δουλειά, αλλά καλή συνεργασία. Σας ευχαριστώ για την προσοχή σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Αξιότιμε Υπουργέ Γεωργίας της Ινδίας, εκλεκτά μέλη της αντιπροσωπείας, σας καλωσορίζω και εγώ εκ μέρους της Ν.Δ., της μείζονος αντιπολίτευσης, στην χώρα μας και στο εθνικό κοινοβούλιο. Ως γνωστόν, η Ελλάδα και η Ινδία είναι οι δύο αρχαιότερες δημοκρατίες στον κόσμο, που μοιράζονται κοινά χαρακτηριστικά, όπως η μακραίωνη ιστορία, ο μοναδικός και ακτινοβόλος πολιτισμός και η παράδοση, καθώς και η από κοινού προσήλωσης την προώθηση της ειρήνης, της σταθερότητας, της ασφάλειας, της ευημερίας και της βιώσιμης ανάπτυξης.

Η Ε.Ε. και η Ινδία έχουν οικοδομήσει τις τελευταίες δεκαετίες μια στρατηγική εταιρική σχέση που εδράζεται σε κοινές αξίες και συμφέροντα, η οποία αν και παρουσιάζει πρόοδο, έχει ωστόσο σημαντικά περιθώρια βελτίωσης. Ως σημαντικοί οικονομικοί, εμπορικοί και επενδυτικοί εταίροι, η Ε.Ε. και η Ινδία, διεξάγουν από το 2007 διαπραγματεύσεις για μια φιλόδοξη συμφωνία ελευθέρων συναλλαγών και επενδύσεων. Στη χώρα μας την Ελλάδα, και σε ό,τι αφορά ειδικότερα τον αγροτικό τομέα έχουμε μεγάλη ποικιλία παραδοσιακών ελληνικών προϊόντων διατροφής με σημαντική εξαγωγική προοπτική στην αγορά της Ινδίας. Τέτοια προϊόντα είναι τα κρασιά και τα αλκοολούχα ποτά, όπου οι Έλληνες παραγωγοί θα μπορούσαν να συνεισφέρουν το υψηλό επίπεδο τεχνογνωσίας που διαθέτουν, τα τυποποιημένα τρόφιμα, όπου προοπτικές παρουσιάζουν οι κονσέρβες, τα φρούτα και τα λαχανικά, οι ξηροί καρποί, η σταφίδα, τα προϊόντα ζαχαροπλαστικής και φυσικά, το εμβληματικό μας προϊόν, το ελαιόλαδο.

Στη Ν.Δ. πιστεύουμε ότι αυτή η συμφωνία ελεύθερου εμπορίου θα πρέπει να προχωρήσει γρήγορα, με δεδομένες και τις εξελίξεις του Brexit, γιατί θέλουμε να δημιουργηθεί τέτοιο οικονομικό κλίμα, το οποίο θα ευνοεί περαιτέρω την επέκταση του εμπορίου και της οικονομικής συνεργασίας μεταξύ Ελλάδας και Ινδίας. Στο πνεύμα αυτό αποδίδουμε ιδιαίτερη σημασία και στηρίζουμε φυσικά εμπράκτως κάθε είδους διεθνή συμφωνία, για την προστασία της την προώθηση των εμβληματικών μας προϊόντων ονομασίας προέλευσης και γεωγραφικών ενδείξεων, όπως βεβαίως η φημισμένη ελληνική φέτα και το ελληνικό γιαούρτι, στο πλαίσιο μιας συμφωνίας ελευθέρων συναλλαγών.

Κλείνοντας, κ.κ. Υπουργοί και με την ευκαιρία της εδώ παρουσίας, θα ήθελα να ρωτήσω, με δεδομένο ότι είμαστε ελλειμματικοί στις εξαγωγές μας προς την Ινδία, πως θα μπορούσε να βελτιωθεί το εμπορικό ισοζύγιο προς όφελος και των δύο πλευρών; Υπάρχει κάποιο σχέδιο και αν είναι σε ποιο στάδιο βρίσκεται μεταξύ των δύο Υπουργείων, με στόχο την αύξηση των εξαγωγών στους κλάδους των εμβληματικών μας προϊόντων, που προαναφέρθηκαν, του ελαιολάδου, του κρασιού, των φρούτων και των λαχανικών; Κατά τη γνώμη σας θα διευκόλυνε μια συμφωνία ελευθέρων συναλλαγών, στην κατεύθυνση της μείωσης των επαχθών εισαγωγικών επιβαρύνσεων που σε πολλές περιπτώσεις αγγίζουν το 200% στο εμπόριο και τις επενδύσεις; Με αυτές τις σκέψεις, θα ήθελα και πάλι κλείνοντας, να σας καλωσορίσω και να ευχηθώ κάθε επιτυχία στις συνεργασίες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Ευχαριστώ κυρία Πρόεδρε, αξιότιμε Υπουργέ Γεωργίας της Ινδίας, θα ήθελα και εγώ με τη σειρά μου να σας καλωσορίσω στη χώρα μας, εκ μέρους της Δημοκρατικής Συμπαράταξης. Είναι γνωστό και ακούστηκε, ότι η Ελληνοϊνδικές πολιτιστικές σχέσεις χρονολογούνται περίπου, εδώ και τρεις χιλιετίες. Σήμερα, σε ένα κόσμο όπου πραγματικά βλέπουμε ότι δυνάμεις φονταμενταλισμού και τρομοκρατίας προσπαθούν να τον αποσταθεροποιήσουν, ο ρόλος της τεράστιας πληθυσμιακά χώρας, της δεύτερης στον κόσμο, της Ινδίας, πρέπει να είναι καθοριστικός και ιδιαίτερα στον ΟΗΕ, στο Συμβούλιο Ασφαλείας για αυτό και έχει και τη στήριξη της χώρας μας. Προσδοκούμε, από την επίσκεψή σας στη χώρα μας, την ενίσχυση των οικονομικών συνεργασιών, σε τομείς, όπως το εμπόριο, στη γεωργία, στον πολιτισμό, στον τουρισμό και την εμβάθυνση και διεύρυνση αυτής της διμερούς συνεργασίας.

Βλέπουμε ότι από τα στοιχεία, το διμερές εμπόριο μεταξύ της Ινδίας και της Ελλάδος από 610 εκατ. το 2010, σήμερα είμαστε στα 430 εκατ.. Το δε εμπορικό ισοζύγιο μεταξύ των δύο χωρών, βλέπουμε ότι συρρικνώνεται αλλά από την άλλη πλευρά είναι απόλυτα αρνητικό για τη χώρα μας. Έχουμε εισαγωγές 310 εκατ. από την Ινδία, με εξαγωγές μόνο 115 εκατ.. Αυτοί που επισκέπτονται τη χώρα μας, για να δουν τα αξιοθέατα της Ελλάδος, είναι μόλις 24.000 Ινδοί και μάλιστα, δεν έχουμε αεροπορική σύνδεση ακόμα και σήμερα. Ενώ, η μικρή μας χώρα φιλοξενεί και απασχολεί 10.000 Ινδούς, σε εργοστάσια και στον κατασκευαστικό τομέα. Άρα, υπάρχουν προοπτικές ενίσχυσης αυτής της συνεργασίας επωφελεία και των δύο κρατών, σε πολύ μεγάλο βαθμό, για αυτό και από την πρώτη στιγμή θεωρούμε την επίσκεψή σας εδώ σημαντική, όπως και τις προηγούμενες επισκέψεις μελών της κυβερνήσεως στη χώρα σας, ιδιαίτερα στον αγροτικό τομέα, όπου η Ινδία είναι η τρίτη παγκόσμια αγροτική δύναμη.

Μπορούμε να έχουμε συνεργασία σε μία σειρά από αγροτικά προϊόντα που είναι ποιοτικά και μοναδικά στη χώρα μας, όπως είναι η φέτα που αναφέρθηκε, τα γαλακτοκομικά ή το λάδι, αλλά και από την άλλη πλευρά, χρειαζόμαστε σε κάποιους τομείς την τεχνογνωσία τη δική σας. Σας ευχαριστώ και πιστεύω ότι η επίσκεψή σας εδώ θα δώσει αποτελέσματα σημαντικά και για τις δύο χώρες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Ευχαριστώ κυρία Πρόεδρε. Καλωσορίζω και εγώ από τη πλευρά του Λαϊκού Εθνικιστικού Κινήματος της Χρυσής Αυγής τον Υπουργό Γεωργίας της Ινδίας και τα αξιότιμα μέλη της αντιπροσωπεία τους στην Ελλάδα.

Πριν αναφερθώ σε ότι έχει σχέση με τα προϊόντα και τις ανταλλαγές που θα μπορούσαμε να κάνουμε έχω μόνο δύο επισημάνσεις, σχετικά με το ότι είχατε διατελέσει ως χώρα την περίοδο του 2011 – 2012, ως εκλεγμένο μέλος και όχι μόνιμο στο Συμβούλιο Ασφαλείας, εδώ θα ήθελα να ζητήσουμε επειδή είστε η δεύτερη πολυπληθέστερη χώρα στο κόσμο να πάρετε θέση στο Συμβούλιο Ασφαλείας, ούτως ώστε να προστατέψετε όσο μπορείτε το πρόβλημα που έχει προκύψει στην Ελλάδα, σε σχέση με τις ροές μεταναστών προσφύγων, λαθρομεταναστών, από χώρες που είναι σε εμπόλεμη κατάσταση. Επίσης, θα έπρεπε να πάρετε θέση για τα προβλήματα που μας δημιουργούν οι γείτονές μας.

 Σε ό,τι αφορά τις σχέσεις μας ιστορικά, πράγματι ήταν πολύ καλές και σε πολιτιστικό επίπεδο και ιστορικά, με ένα μόνο μελανό σημείο θα έλεγα, την περίοδο του 1995 που η χώρα σας είχε αναγνωρίσει με την προσωρινή ονομασία το κρατίδιο των Σκοπιών και τον Οκτώβριο του 2008 είχε ανοίξει στο Νέο Δελχί την Πρεσβεία τους.

Ως χώρα, έχετε, πράγματι, το μεγαλύτερο ρυθμό ανάπτυξης. Αν δεν κάνω λάθος, στην τοποθέτησή σας, τουλάχιστον δύο φορές αναφερθήκατε στο ότι από χώρα ελλειμματική γίνατε χώρα πλεονασματική. Αυτό σημαίνει ότι έχετε αυτάρκεια και περίσσευμα. Ποιοι είναι οι παράγοντες, κατά τη δική σας άποψη, που έπαιξαν τόσο μεγάλο ρόλο; Πόσο μεγάλο ρόλο έπαιξε η εκστρατεία «Make in India» και αν όλα αυτά οφείλονται, σε μεγαλύτερο βαθμό, στον πρωτογενή τομέα παραγωγής; Δώσατε βάρος περισσότερο σε αυτά που παράγετε ως χώρα, στον πρωτογενή τομέα και εάν ξέρετε, πόσο μεγάλο ρόλο έπαιξε η παραγωγή μεταλλαγμένων;

Πράγματι, είμαστε ελλειμματική ως χώρα απέναντι στις συναλλαγές, εισαγωγές και εξαγωγές, που έχουμε με τη χώρα σας. Θα ήταν, όμως, μια πολύ καλή ευκαιρία για την Ελλάδα ότι έχει σχέση με την εξαγωγή του ελληνικού ελαιόλαδου. Οι ανάγκες σε ελαιόλαδο παγκοσμίως αυξάνονται και η Ελλάδα αποτελεί μία εξαιρετική αγορά. Παρά το γεγονός ότι στην πατρίδα σας, στο Ρατζαστάν, από το 2008, έχουν φυτευτεί ελαιόδεντρα για τη ντόπια παραγωγή, δε μπορούμε να μην αναφέρουμε στην υψηλή αξία του ελληνικού ελαιόλαδου.

Η χώρα μας είναι η τρίτη παγκοσμίως ελαιοπαραγωγός χώρα και μάλιστα, το 80% της παραγωγής της είναι έξτρα παρθένο ελαιόλαδο. Πιστεύω ότι θα ήταν ένα βασικό προϊόν, το οποίο θα μπορούσαμε να εξαγάγουμε προς τη χώρα σας. Οι τομείς πάνω στους οποίους θα μπορούσαμε να συνεργαστούμε σε ό,τι αφορά σε ανταλλαγές προϊόντων είναι πάρα πολλοί. Δε θέλω να σας κουράσω, απλά θα αναφέρω ότι παρά το γεγονός ότι η χώρα σας, σε πολύ μεγάλο ποσοστό, παράγει και είναι πρώτη σε παραγωγή και εξαγωγή μάνγκο, εν τούτοις, εισάγετε φρούτα, φρέσκα ή επεξεργασμένα, αλλά και χυμούς φρούτων.

Βασικός παράγοντας αυτού του παράδοξου είναι η έλλειψη τεχνογνωσίας αλλά και κλιματικοί παράγοντες. Σε αυτόν τον τομέα, η Ελλάδα εξάγει σε εσάς ακτινίδια, κεράσια, δαμάσκηνα και πολλά άλλα προϊόντα.

Θα ήθελα να κλείσω, λέγοντας ότι αν υποθέσουμε ότι θα υπάρξει μια διακρατική συμφωνία στον αγροτικό τομέα, τότε θα πρέπει να υπάρξει ένας πάρα πολύ προσεκτικός σε σχεδιασμός, ούτως ώστε να μη γίνουν βεβιασμένες κινήσεις, ούτε από τη δική μας πλευρά, αλλά ούτε και από τη δική σας.

Θα πρέπει να ληφθούν υπόψη πάρα πολλές παράμετροι, όπως οι ιδιαιτερότητες που υπάρχουν ανάμεσα στις δύο χώρες, προκειμένου να διασφαλιστούν τα εθνικά συμφέροντα και των δύο χωρών και να μην «πνιγούν» στο βωμό της στυγνής κερδοφορίας. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Κατσαβριά Χρυσούλα, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Ριζούλης Ανδρέας, Συρμαλένιος Νικόλαος, Μουσταφά Μουσταφά, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Μανωλάκου Διαμάντω, Μωραΐτης Νικόλαος, Λαζαρίδης Γεώργιος, Γεωργιάδης Μάριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Μωραΐτης, έχει το λόγο.

ΝΙΚΟΛΑΟΣ ΜΩΡΑΪΤΗΣ: Ευχαριστώ, κυρία Πρόεδρε. Καλωσορίζουμε και εμείς, με τη σειρά μας, την αντιπροσωπεία της Ινδίας, στη χώρα μας. Ως κόμμα, είμαστε υπέρ της συνεργασίας των λαών όλου του κόσμου. Όμως, συνεργασία για τα αμοιβαία συμφέροντα των εργαζομένων των λαϊκών στρωμάτων.

Κατά τη γνώμη μας, όμως, τέτοιες συναντήσεις και μετέπειτα συμφωνίες μεταξύ καπιταλιστικών κρατών είναι μακριά από τα συμφέροντα των εργαζομένων, των φτωχών αγροτών.

Υπηρετούν τα συμφέροντα των μεγάλων καπιταλιστικών επιχειρήσεων που δραστηριοποιούνται στον τομέα της αγροτικής - κτηνοτροφικής παραγωγής, της μεταποίησης, γενικά της διατροφικής αλυσίδας, αλλά και των μεγάλων εξαγωγικών επιχειρήσεων και των μονοπωλιακών ομίλων που θησαυρίζουν από τον μόχθο και τον ιδρώτα εργατών και αγροτών.

Η Ινδία είναι μια ραγδαία αναπτυσσόμενη χώρα, όπως αναφέρθηκε, με ετήσια αύξηση του Α.Ε.Π., που ξεπερνά το 7%. Η αναπτυσσόμενη καπιταλιστική οικονομία της χώρας σας παίρνει καθημερινά επαίνους από τους αναλυτές της καπιταλιστικής οικονομίας και από τους μονοπωλιακούς ομίλους. Τι έχουμε, όμως, παρά τη ραγδαία ανάπτυξη της οικονομίας αυτής της τεράστιας χώρας;

Μεγάλα τμήματα του λαού της ζουν σε συνθήκες απόλυτης φτώχειας, χωρίς δικαιώματα και με πρωτοφανείς διακρίσεις σε βάρος των γυναικών. Την ίδια κατάσταση βιώνουν και στη χώρα μας οι Έλληνες εργαζόμενοι που δουλεύουν με μεροκάματο «πείνας». Ιδιαίτερα εδώ, θα θέλαμε να αναφερθούμε και στις άθλιες συνθήκες, όπου δουλεύουν χιλιάδες Ινδοί εργαζόμενοι στη χώρα μας.

Όλα αυτά που λέμε προκύπτουν μέσα από τις συναντήσεις, τις στοχεύσεις των δύο αντιπροσωπειών. Ο Έλληνας Υπουργός Εξωτερικών, κ. Κοτζιάς, στην επίσκεψή του στην Ινδία, στις 21 Νοεμβρίου 2017, υπέγραψε μνημόνιο συνεργασίας στον τομέα των ανανεώσιμων πηγών ενέργειας.

Στη χώρα μας, οι ανανεώσιμες πηγές ενέργειας είναι παραδομένες στους μεγάλους επιχειρηματικούς ομίλους, οι οποίοι θησαυρίζουν, ενώ για το λαό μας υπάρχει ενεργειακή φτώχεια.

Στην ίδια κατεύθυνση κινήθηκε και η διυπουργική Ελλάδας - Ινδίας, με τον κ. Κατρούγκαλο και τον ομόλογό του, στην επίσκεψη στο Νέο Δελχί, από 23 έως 25 Νοεμβρίου 2016. Η συνεργασία και σε αυτές τις συναντήσεις, επικεντρώθηκε σε τομείς, όπως είναι ο τουρισμός, η ναυτιλία, η βιομηχανία και οι κατασκευές. Τομείς που και αυτοί είναι στα «χέρια» μεγάλων επιχειρηματικών ομίλων.

Καταλήγοντας, τέτοιες συμφωνίες, σε τέτοιες συναντήσεις, το έχουμε τονίσει και άλλες φορές, κινούνται στην κατεύθυνση του να υπηρετήσουν τους γενικότερους σχεδιασμούς της άρχουσας τάξης κάθε χώρας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης, έχει το λόγο.

ΓΕΩΡΓΙΟΣ ΛΑΖΑΡΙΔΗΣ: Ευχαριστώ, κυρία Πρόεδρε.

Καταρχήν, θα ήθελα να σας καλωσορίσω, κύριε Υπουργέ, εκ μέρους των Ανεξάρτητων Ελλήνων και του Προέδρου μας, κ. Καμμένου.

Θέλω να τονίσω ότι έχουμε πολλά κοινά σημεία. Η Ελλάδα και η Ινδία είναι δύο αρχαίες χώρες, με ιστορία χιλιετιών και με πολιτισμούς που, ακόμη και σήμερα, μελετώνται και θαυμάζονται απ' όλους τους λαούς.

Είναι σημαντικό ότι έχουμε αναπτύξει πολύ στενές σχέσεις, ακόμη και σήμερα, όχι μόνο εμπορικές, αλλά και πέρα από αυτό, φιλικές, παρά το γεγονός, όπως τονίστηκε και από άλλους συναδέλφους, υπάρχει ένα αρνητικό εμπορικό ισοζύγιο από πλευράς της Ελλάδος.

Αυτό το αρνητικό ισοζύγιο δίνει την αισιοδοξία ότι μπορούμε, πραγματικά, να αναπτύξουμε περαιτέρω τις εμπορικές μας συναλλαγές και να το βελτιώσουμε, γιατί έχουμε πάρα πολλά σημεία στα οποία θα μπορούσαμε να δώσουμε μεγαλύτερη ένταση. Για παράδειγμα, στον τομέα των τροφίμων και ποτών.

Επιπλέον, έχουμε προϊόντα τα οποία, πραγματικά, ξεχωρίζουν και είναι μοναδικά, όπως η φέτα, το γιαούρτι, το λάδι αλλά και άλλα προϊόντα της ελληνικής γης, τα οποία μπορούν να εξαχθούν από την Ελλάδα προς τη χώρα σας, είτε νωπά είτε τυποποιημένα.

Επίσης, θα μπορούσαμε να κάνουμε μορφωτικές ανταλλαγές σε επίπεδο φοιτητών, θα μπορούσαμε να δώσουμε μεγαλύτερη βαρύτητα στον τουρισμό, αλλά και στις κατασκευές, είτε σε επίπεδο κατασκευαστικών υλικών είτε σε επίπεδο τεχνικών κατασκευαστικών εταιριών.

Σας ευχαριστώ και πάλι σας καλωσορίζω. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Γεωργιάδης, έχει το λόγο.

ΜΑΡΙΟΣ ΓΕΩΡΓΙΑΔΗΣ: Εκ μέρους του Κόμματός μας, της Ένωσης Κεντρώων και του Προέδρου μας, κ. Λεβέντη, καλωσορίζουμε στην Επιτροπή μας τον Υπουργό Γεωργίας της Ινδίας και τα υπόλοιπα αξιότιμα μέλη της αντιπροσωπείας της. Τον ευχαριστούμε για την παρουσία του και χαιρόμαστε που τον φιλοξενούμε στο Ελληνικό Κοινοβούλιο.

Ελπίζουμε ότι η σχετικά πρόσφατη, της 27ης Νοεμβρίου 2017, επίσκεψη του Υπουργού Εξωτερικών, κ. Κοτζιά, στην Ινδία και η υπογραφή συμφωνίας αεροπορικής συνεργασίας και μνημονίου κατανόησης για συνεργασία στον τομέα των ανανεώσιμων πηγών ενέργειας να αναθερμάνει το κλίμα και τη συνεργασία μας ακόμη περισσότερο.

Δεν υπάρχει αμφιβολία ότι η Ινδία, με το μέγεθος, τη ραγδαία αναπτυσσόμενη οικονομία της αλλά και τη συμμετοχή της στην ομάδα χωρών BRICS, αποτελεί μια σημαντική περιφερειακή δύναμη, με ιδιαίτερο ρόλο που διατηρεί και σέβεται τις αρχές της ουδετερότητας.

Εμείς, ως Ελλάδα, δεν ξεχνάμε ότι στο παρελθόν συνέβαλε σε επίπεδο Οργανισμού Ηνωμένων Εθνών, στη λήψη αποφάσεων για το Κυπριακό.

Έχουμε την τύχη και την τιμή να εκπροσωπούμε δύο σημαντικότατους αρχαίους πολιτισμούς, γεγονός που δημιουργεί μια μοναδική σχέση ανάμεσα στις δύο χώρες και δεν πρέπει να ξεχνάμε ότι αυτό έχει συμβεί από την εποχή του Μεγάλου Αλεξάνδρου.

Σήμερα είναι ξεκάθαρο ότι η αμοιβαία συνεργασία Ελλάδας –Ινδίας εξελίσσεται ομαλά και σταθερά και παράλληλα, επιβεβαιώνεται ένα ευρύ πεδίο προώθησης και εμπλουτισμού των διμερών σχέσεων. Παρόλα αυτά, πιστεύω ότι το εμπόριο μεταξύ μας θα μπορούσε να είχε αναπτυχθεί πολύ περισσότερο. Χαρακτηριστικό είναι αυτό που ανέφεραν και οι συνάδελφοι, ότι οι εξαγωγές προς Ινδία ανήλθαν το 2016 μόλις σε 62 εκατομμύρια ευρώ, ενώ οι εισαγωγές από την Ινδία σε 297 εκατομμύρια ευρώ, πέντε φορές, δηλαδή, παραπάνω.

Γνωρίζοντας, λοιπόν, ότι υπάρχουν Έλληνες επιχειρηματίες, οι οποίοι θα ήθελαν πολύ να δραστηριοποιηθούν στη μεγάλη αγορά της Ινδίας, θα ήθελα να ρωτήσω, ποια είναι αυτά τα δύο-τρία συγκεκριμένα σημεία και μέτρα που θα μπορούσαν να ληφθούν, ώστε άμεσα τα εμπόδια να αρθούν, να διευκολυνθεί το εμπόριο με την Ινδία και να βελτιωθούν τα αντίστοιχα μεγέθη.

Σύμφωνα με ενημέρωση που έχουμε από επιχειρηματίες ως εμπόδια δραστηριοποίησης ελληνικών εταιρειών στην ινδική αγορά έχουν αναφερθεί τα εξής, υψηλοί δασμοί σε κάποιες κατηγορίες προϊόντων, χρονοβόρες διαδικασίες πιστοποίησης από το ινδικό υπουργείο γεωργίας για την έναρξη εισαγωγών νωπών οπορωκηπευτικών, έντονη γραφειοκρατία και δυσχέρεια στην έκδοση θεωρήσεων εισόδου στην Ινδία για στελέχη επιχειρήσεων.

Κλείνοντας, θα ήθελα να κάνω και μια πρόταση, ίσως η διοργάνωση ενός επιχειρηματικού forum να είναι μια καλή ιδέα, ώστε να δοθεί η δυνατότητα να διατυπωθούν προτάσεις από πολλές πλευρές και εμπλεκομένους και να ακουστούν ιδέες, έτσι ώστε να βρεθούν τομείς που πραγματικά προσφέρουν ρεαλιστικές προοπτικές ανάπτυξης συνεργασίας με ωφέλειες και για τις δύο πλευρές. Ενδεικτικά αναφέρω τον τουρισμό και την εμπορική ναυτιλία, αλλά σίγουρα υπάρχουν και πάρα πολλές άλλες. Σας ευχαριστώ πάρα πολύ για το χρόνο και την προσοχή σας και την τιμή που μας κάνατε να βρίσκεστε κοντά μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε.

Θα δώσω το λόγο στον Υπουργό Γεωργίας της Ινδίας.

GAJENDRA SINGH SHEKHAWAT (Υπουργός Γεωργίας της Ινδίας): Σας ευχαριστώ πολύ, κυρία Πρόεδρε, για την ευκαιρία που μας δώσατε να ακούσουμε τις απόψεις, των εκπροσώπων πολλών διαφορετικών κοινοβουλευτικών ομάδων και πεποιθήσεων. Ήταν πολύ ενδιαφέρον για εμένα και για την αντιπροσωπία μου να ακούσουμε όλες αυτές τις διαφορετικές απόψεις και θα φροντίσω να απαντήσω συνοπτικά σε όλες τις ερωτήσεις που ετέθησαν.

Επιτρέψτε μου, κατ’ αρχάς, να σας πω ότι τα υψηλής ποιότητας ελληνικά προϊόντα κερδίζουν όλο και περισσότερο έδαφος στην αγορά της Ινδίας, χάριν, βεβαίως, και στην ευμάρεια και οικονομική ανάπτυξη της χώρας και τη δυνατότητα των καταναλωτών να έχουν πρόσβαση σε αυτά. Αυξάνεται, λοιπόν, η ικανότητα και η δυνατότητα αγοράς προϊόντων από την Ελλάδα στην Ινδία και ως εκ τούτου βλέπω σημαντικότατες εξελίξεις σε αυτόν τον τομέα.

Θα ήθελα τώρα, να αναφερθώ, στην ανησυχία, που εκφράστηκε από όλους, γύρω από το ελλειμματικό εμπορικό ισοζύγιο ανάμεσα στις δύο χώρες, κυρίως από την Ελλάδα προς Ινδία. Επιτρέψτε μου, να αναφέρω ότι η Ελλάδα, όντως διαθέτει επιχειρήσεις και επιχειρηματίες με σημαντική εξειδίκευση, κυρίως στον τομέα της επεξεργασίας φαγητού. Δεδομένου του μεγέθους των υποδομών και των δυνατοτήτων της Ινδίας, θεωρώ ότι θα είναι σκόπιμο περισσότεροι Έλληνες επιχειρηματίες να επισκεφθούν την Ινδία στο μέλλον και να καταστήσουν την παρουσία τους πιο αισθητή μέσα από τη συμμετοχή τους σε σημαντικές εκθέσεις και fora επιχειρηματικά, όπως για παράδειγμα μια σημαντικότατη έκθεση, που έγινε στην Αχάρα, στην οποία έχω πληροφορηθεί ότι υπήρξε ελληνική συμμετοχή. Αν ενώσουμε, λοιπόν, τις δυνάμεις μας σε αυτόν τον τομέα, θεωρώ ότι θα μπορέσουμε από κοινού να κερδίσουμε ένα μεγαλύτερο μερίδιο στην παγκόσμια αγορά τροφίμων.

Αναφερθήκατε όλοι στα υψηλής ποιότητας ελληνικά προϊόντα και κυρίως, στη φέτα και στο ελαιόλαδο και εκφράσατε την ανησυχία σας σχετικά με τη χαμηλή εξαγωγική δραστηριότητα αυτών των προϊόντων προς την Ινδία. Θα ήθελα να σας αναφέρω ότι έχω πληροφορηθεί ότι πολλές επιχειρήσεις στην Ε.Ε. αγοράζουν και εξάγουν το ελληνικό ελαιόλαδο και την ελληνική φέτα, αναμειγνύοντας το προϊόν αυτό, κυρίως το ελαιόλαδο, βεβαίως, με άλλα προϊόντα, με ελαιόλαδα από άλλες χώρες, και εξάγοντάς το στη συνέχεια προς τρίτες χώρες, μεταξύ των οποίων και την Ινδία. Θεωρώ, λοιπόν, ότι υπάρχουν κάποιες ανισορροπίες και κάποια κενά σε επίπεδο ελέγχου στην Ε.Ε., ως εκ τούτου μέσα από τη βελτίωση των ελέγχων αυτών, θεωρώ ότι η Ελλάδα θα μπορέσει να βελτιώσει τη θέση της στην ινδική αγορά.

Επιτρέψτε μου να σημειώσω, ότι και εμείς στην Ινδία αντιμετωπίζουμε παρόμοια προβλήματα, αναφορικά με το Darjeeling tea, τσάι Νταρζίλινγκ, το οποίο θεωρούμε ως την σαμπάνια του τσαγιού, διότι οι άλλες χώρες, όπως και η Σρι Λάνκα εξάγουν το τσάι αυτό με την ονομασία Darjeeling. Αντιλαμβάνεστε, λοιπόν, τις δυσκολίες που και εμείς αντιμετωπίζουμε σε αυτό τον τομέα. Άρα, λοιπόν, κοινές ανησυχίες, κοινά προβλήματα, άρα θα πρέπει να συσφίξουμε την συνεργασία μας, προκειμένου να προστατέψουμε αυτή μας την κληρονομιά.

Πολλοί από εσάς αναφέρθηκαν στους υψηλούς δασμούς για την εξαγωγή του κρασιού. Επιτρέψτε μου, κυρίες και κύριοι να σας ενημερώσω, ότι το κρασί δεν αποτελεί μέρος των καθημερινών διατροφικών συνηθειών του λαού της Ινδίας. Στην Ινδία το κρασί είναι μια πολυτέλεια και ως πολυτέλεια φορολογείται.

Επίσης, κυρίες και κύριοι αναφερθήκατε όλοι στην έλλειψη ισορροπίας του εμπορικού ισοζυγίου και στο έλλειμα των εξαγωγών από την Ελλάδα προς την Ινδία. Αναφερθήκατε στη μείωση που υπήρξε ανάμεσα στο 2010 και στο 2017. Θεωρώ ότι η μείωση αυτή οφείλεται κυρίως στο πρόβλημα ύφεσης που βίωσε η Ελλάδα, γι' αυτό και πραγματικά, καλωσορίζω την ανάκαμψη της ελληνικής οικονομίας και προτείνω, βεβαίως, περαιτέρω συνεργασία και σύσφιξη των σχέσεών μας για το μέλλον.

Κυρίες και κύριοι κάποιοι από εσάς αναρωτήθηκαν, πώς κατάφερε η Ινδία να καταστεί από ελλειμματική σε πλεονασματική χώρα σε επίπεδο αγροδιατροφικού τομέα. Επιτρέψτε μου να σας πω, ότι αυτό οφείλεται κυρίως στην εξαιρετική δυναμική του επιστημονικού και τεχνολογικού κλάδου της χώρας μας, στον ενισχυόμενο τομέα της έρευνας, καθώς επίσης και στις εξαιρετικές συνεργασίες που υπάρχουν με τα πανεπιστήμια της χώρας, με 82 συγκεκριμένα πανεπιστήμια του αγροδιατροφικού τομέα.

Όπως ανέφερα νωρίτερα, οι στόχοι μας εντός του 2022 - 2025, είναι ιδιαιτέρως υψηλοί, διότι έχουμε δρομολογήσει και προωθούμε δυναμικά σημαντικότατα project και επενδύσεις σε επίπεδο άρδευσης, συγκομιδής, καθώς επίσης και επεξεργασίας και τυποποίησης τροφίμων. Ως εκ τούτου, η παρουσίαση ελληνικών επιχειρήσεων με σημαντικότατη τεχνογνωσία θα μπορούσε να είναι πολύ ενδιαφέρουσα, μια ενδιαφέρουσα προοπτική για τη χώρα μας.

Επιτρέψτε μου, να αναφερθώ για μια ακόμη φορά στο εξαιρετικής ποιότητας έξτρα παρθένο ελαιόλαδο της Ελλάδος και το παράπονό σας για τις χαμηλές εξαγωγές προς την Ινδία. Ο χώρος για το συγκεκριμένο προϊόν στη χώρα μου διευρύνεται καθημερινά. Οι εισαγωγές ελαιόλαδου ανέρχονται σε 33 εκατ. $, από τα οποία στην Ελλάδα αντιστοιχεί λιγότερο από 1%. Αντιλαμβάνεστε, λοιπόν, πόσο χαμηλό είναι το ποσοστό και πόσο σημαντικές είναι οι δυνατότητες αύξησης του ποσοστού αυτού, καθώς η Ινδία είναι, βεβαίως και μια χώρα με ποικιλομορφία και υπάρχει χώρος για πολλά διαφορετικά προϊόντα. Όμως, όπως ανέφερα νωρίτερα, θα πρέπει να βελτιωθούν τα συστήματα διενέργειας ελέγχων σε ευρωπαϊκό επίπεδο, προκειμένου να αυξήσετε το μερίδιο αγοράς σας.

Επίσης, θα ήθελα να αναφέρω, ότι η Ινδία είναι μια χώρα μικρών παραγωγών αγροτικών προϊόντων. Το κατά κεφαλήν ποσοστό γεωργικής γης, και αυτό θα σας εκπλήξει φαντάζομαι, ανέρχεται σε 0,8 εκτάρια και η Κυβέρνησή μας, πραγματικά προσπαθεί καθημερινά να βελτιώσει το βιοτικό επίπεδο και τα έσοδα, την κερδοφορία, αυτών των πολύ μικρών επιχειρήσεων.

Όπως είπαμε και κατά τη διάρκεια της συνάντησής μας με τον Υπουργό Αγροτικής Ανάπτυξης, έχουμε ήδη ολοκληρώσει όλες τις επίσημες διαδικασίες για την εισαγωγή από την Ελλάδα μήλων και κίουϊ και αυτό είναι κάτι το οποίο πολύ - πολύ άμεσα θα ανακοινωθεί στην επίσημη ιστοσελίδα του ΠΟΕ.

Πέραν της γεωργίας, των αγροτικών προϊόντων, ο τουρισμός είναι, βεβαίως, ένας τομέας στον οποίο μπορούμε από κοινού να ενισχυθούμε, στον οποίο μπορούμε να συμπορευθούμε.

Οι επισκέπτες από την Ινδία προς την Ελλάδα αυξάνονται συνεχώς, υπάρχουν πολλοί Έλληνες πιλότοι αν κατανόησα ορθά, που εργάζονται στην Ινδία, σε ινδικές αεροπορικές εταιρείες, βεβαίως, όμως, υπάρχει πολύ μεγαλύτερο περιθώριο για την παρουσία Ινδικών επιχειρήσεων στον τομέα αυτό στην Ελλάδα και αντιστοίχως ελληνικών στην Ινδία.

Αναφερθήκατε στο χαμηλό αριθμό Ινδών επισκεπτών στην Ελλάδα. Αναφέρετε ότι αντιστοιχεί σε 24 χιλιάδες περίπου. Θεωρώ, ότι αυτό οφείλεται στις δυσκολίες που υπάρχουν σε επίπεδο έκδοσης θεωρήσεων βίζας και αυτό είναι κάτι, το οποίο θα πρέπει να αλλάξει, σε επίπεδο Ε.Ε..

Επίσης, αναφερθήκατε στις ανανεώσιμες πηγές ενέργειας. Επιτρέψτε μου, να σας αναφέρω, ότι η Κυβέρνησή μας επιδιώκει πολύ υψηλούς στόχους προς αυτή την κατεύθυνση και έχει εξελιχθεί πολύ στον τομέα των τρισδιάστατων μεθόδων παραγωγής στον τομέα αυτό. Είμαστε η χώρα που μεταμορφώνεται με τους πλέον ραγδαίους ρυθμούς και μεταβαίνει ταχύτατα από τις παραδοσιακές μορφές παραγωγής ενέργειας, σε σύγχρονες μορφές παραγωγής ενέργειας. Στο πλαίσιο αυτό, στον τομέα αυτό, υπεγράφη μια συμφωνία προσφάτως, ανάμεσα στις δύο χώρες, συμφωνία που θεωρούμε θα δώσει τεράστια ώθηση για την ανάπτυξη στον τομέα των ανανεώσιμων πηγών ενέργειας και θα αποτελέσει μια κατάσταση, μια συνεργασία «win – win», επωφελή και για τις δύο πλευρές.

Για μια ακόμη φορά, κυρία Πρόεδρε, κυρίες και κύριοι σας ευχαριστούμε πολύ για την φιλοξενία σας στην Ελλάδα και επιτρέψτε μου να ολοκληρώσω, λέγοντας ότι για μια ακόμη φορά, με την επίσκεψή μας αυτή, συνειδητοποιήσαμε πόσο ευρύ είναι το πεδίο για περαιτέρω ανάπτυξη και ενίσχυση της συνεργασίας μας στον τομέα του εμπορίου και τον ευρύτερο επιχειρηματικό τομέα.

Για μια ακόμη φορά, θα ήθελα να σας ευχαριστήσω για την ομόφωνη υποστήριξή σας για να καταστεί η Ινδία μόνιμο μέλος του Διευρυμένου Συμβουλίου Ασφαλείας των Ηνωμένων Εθνών. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε πολύ.

Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):

Καταρχήν, να ευχαριστήσουμε το Υπουργείο Αγροτικής Ανάπτυξης, για μια ακόμη φορά τον Υπουργό Γεωργίας της Ινδίας και τη συνοδεία του, επιπλέον και για ένα άλλο λόγο, ότι η συμμετοχή του στη σημερινή κοινοβουλευτική διαδικασία ήταν ουσιαστική και νομίζω πως αυτό, τουλάχιστον από τις τοποθετήσεις και από τις αντιδράσεις των συναδέλφων Βουλευτών, το θεωρούμε πάρα πολύ θετικό. Πρώτο ήταν αυτό και δεύτερον να πούμε, ότι υπάρχει στρατηγικό σχέδιο για το πώς θα συνεργαστούμε για να αντιμετωπίσουμε, πρωτίστως, το έλλειμμα που υπάρχει στο εμπορικό ισοζύγιο αγροτικών προϊόντων.

Από εκεί ξεκινάμε και το λέω ότι από εκεί ξεκινάμε, διότι πάρτε για παράδειγμα τον κλάδο των φρούτων και λαχανικών. Εκεί έχουμε ένα τεράστιο έλλειμμα, όμως, όταν την ίδια ώρα υπάρχει δυνατότητα το μάνγκο, για παράδειγμα, που κάνουμε εισαγωγή να το αντικαταστήσουμε με ακτινίδια, με μήλα, με εσπεριδοειδή, τα οποία παίρνει η Ινδία από άλλες χώρες και μάλιστα, χώρες μακρινές και απ' ό,τι φαίνεται από το κόστος είναι μεγαλύτερο από ό,τι με τα δικά μας προϊόντα, αντιλαμβάνεστε ότι αυτή είναι μια περίπτωση που μπορούμε να τη χαρακτηρίσουμε ως πρώτη επιδίωξη, από εκεί και πέρα, οπωσδήποτε, δεν μας επιτρέπει ο χρόνος να πούμε περισσότερες λεπτομέρειες. Εμείς έχουμε δουλειά ακόμη. Να είστε καλά και σας ευχαριστούμε πάρα πολύ για τη συμμετοχή.

 GAJENDRA SINGH SHEKHAWAT *(*Υπουργός Γεωργίας της Ινδίας): Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστώ όλους. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δημητριάδης Δημήτριος, Θεοφύλακτος Ιωάννης, Κάτσης Μάριος, Καφαντάρη Χαρούλα (Χαρά), Κατσαβριά Χρυσούλα, Ουρσουζίδης Γεώργιος, Παπαδόπουλος Νικόλαος, Ριζούλης Ανδρέας, Αραμπατζή Φωτεινή και Μανωλάκου Διαμάντω.

Τέλος και περί ώρα 14.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**